
 Hej brevkasse... Jeg er meget forelsket i en pige og er for flov til at sige det til hende og hun har en kæreste men det går ikke så godt imellem dem.. Hvad skal jeg gøre.. 
Hvad skal jeg gøre
==================



Hej du, 

Jeg kan godt forstå, at du har lyst til at fortælle hende, at du er forelsket i hende. Personligt synes jeg ikke, at man kan tillade sig at fortælle hende det, når hun har en kæreste. Det kan godt være, at det ikke går så godt imellem dem, men det burde man ikke blande sig i. Det bedste er, at du afventer og lader dem løse deres problemer sammen. Hvis det ikke går så godt, kan det jo derimod være, at de ikke er rigtige for hinanden, og du dermed kan fortælle hende om dine følelser, hvis de slår op. Hvis hun også gerne vil være sammen med dig, er det nok bedst, at hun vælger at slå op med ham, før hun kender til dine følelser, så hun ikke vælger ham fra på grund fa det. Til tider kan tingene gå dårligt i et forhold, men det er ikke altid grund til, at man skal slå op. Hvis der er "en anden fyr", kan det dog virke som en nem udvej, hvilket jeg tænker, at du ikke ønsker at være. Måske skal du istedet for tage lidt afstand, så du ikke behøver at se dem sammen og tænke så meget på hende? Det kan være, at det hjælper på situationen at få lidt luft.   
  
Tak for dit spørgsmål, og jeg håber, at du finder ud af noget.

- Benedicte

 

Hej med dig,

Jeg tænker, at det er en god idé at begynde at skrive til hende, hvis ikke du allerede gør det. Med tiden kan det jo være, at I udvikler et enormt godt venskab, så det måske bliver nemmere for dig at udtrykke, hvad du føler for hende. Så jeg tænker, at det bedste du kan gør er at tage det i et roligt tempo, således at du føler dig komfortabel med at dele det med hende. På den måde giver du hende også plads til at finde ud af, hvad hun vil stille op med sit nuværende forhold, hvilket ligeledes kan være en oplagt mulighed for dig, da du kan være der for hende, skulle hun have brug for det.

Venligste hilsner  
Zhino 

 